Liderul republican al Camerei Reprezentanților din Congres, Mike Johnson, i-a cerut președintelui Joe Biden să prezinte "scuze" pentru maniera în care tratează situația uciderii unei studente, crimă al cărei suspect este un migrant venezuelean, relatează AFP, citată de Agerpres.
Preşedintele Biden în vârstă de 81 de ani "se înjoseşte în faţa bazei sale şi arată deferenţă faţă de un bărbat care nu o merită. Acest bărbat este un imigrant ilegal care ucis-o cu sălbăticie pe Laken Riley", a transmis duminică Mike Johnson pe reţeaua socială X.
Studentă la Medicină, Laken Riley, în vârstă de 22 de ani, a fost ucisă luna trecută în timp ce-şi făcea jogging-ul matinal într-un parc al Universităţii din Georgia. Suspectul a fost arestat. Republicanii, inclusiv fostul preşedinte Donald Trump, care cel mai probabil se va confrunta din nou cu Biden în noiembrie, văd în acest caz o consecinţă a politicii de imigraţie prea permisive promovate de actuala administraţie.
Înainte de a urca joi la tribuna Congresului pentru discursul său privind starea Uniunii, Joe Biden s-a regăsit pentru scurt timp faţă în faţă cu o aleasă republicană din statul Georgia, Marjorie Taylor Greene, care i-a înmânat preşedintelui un ecuson pe care era scris mesajul: "Rostiţi-i numele: Laken Riley".
În discursul său, preşedintele a prezentat ecusonul şi a rostit numele studentei ucise, chiar dacă l-a stâlcit puţin, pronunţând "Lincoln Riley" în loc de "Laken Riley". "A fost o studentă inocentă asasinată de un imigrant ilegal. Acest lucru este sigur", a spus Biden. "Dar, câte din miile de persoane asasinate sunt ucise de imigranţi ilegali?", a nuanţat el în continuare, asigurând că, spre deosebire de rivalul său Trump, el nu "va demoniza" imigranţii.
Declaraţia sa i-a atras critici nu doar din partea republicanilor, ci şi din propria lui tabără democrată, care i-a reproşat că a folosit termenul de "ilegal" în mențiunea sa la suspectul migrant.
Prin urmare, într-un interviu acordat postului MSNBC, Joe Biden și-a corectat declarația, afirmând că este vorba despre un migrant "fără acte".